**Visul unei creaţii (2)**

*Relu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am spart pușculița cu îngeri

în căutarea celui cu pene de aur

împrăștiați pe jos

au început să cânte toți în gama pustiirii

cu voci de bronz și alamă

bătând din aripi găurite ritmuri metalice și reci

adun cu grijă penele profetice

căzute în durerea ce clocotește în tâmple

deschid trapa sufletului

cu mâinile adânc afundate

în solul din sânge și amintiri

al cimitirului din mine

îmi trag morții afară

de păr

de mâini

de picioare

spre durerea din tâmple

vocile lor carnale recită

în limba moartă a iubirii

infunde amorem cordibus

o mână de pene

un sac de oase

un craniu

o aură

îngerul de aur e gata și zboară

îl prind de picioare

pendula bate în ușa visului

mă trezesc

cu mâna prăfuită în galben

îi fac conturul pe foaia

închisă între copertele vieții